Kunagine kaitseminister Andrus Öövel deklareeris, et  peame endid kaitsma rünnakute vastu nii põhjast kui lõunast, nii idast kui läänest. Kaldun arvama, et meie väheste ressursside raiskamine kaitseks Soomest, Rootsist või Lätist tulevate rünnakute vastu oleks totravõitu. Peame ka aru saama, et ükski riik, k.a Ameerika Ühendriigid, ei ole nii rikas ega võimas, et suudaks end kaitsta kõikide võimalike ohtude vastu. Ohuhinnanguga peab seepärast ka sätestama riigikaitse prioriteedid, et riigikaitse vahendid oleks suunatud kõige tõenäolisemate ja kriitilisemate ohtude  vastu.